আজ শুরু হচ্ছে ষোড়শ ঢাকা আন্তর্জাতিক চলচ্চিত্র উৎসব। ৯ দিনব্যাপী এই উৎসব উপলক্ষে ঢাকায় আসছেন ভারতীয় বাঙালি অভিনেত্রী-পরিচালক অপর্ণা সেন। উৎসব পরিচালক আহমেদ মুজতবা জামাল জানান, ১৩ জানুয়ারি সকাল ১০টার দিকে ঢাকায় পা রাখবেন ‘পদ্মশ্রী’ পাওয়া অভিনেত্রী। পরদিন বিকেলে রাজধানীর আলিয়ঁস ফ্রঁসেজে ‘উইমেন ফিল্মমেকার কনফারেন্স’-এ অংশ নেবেন তিনি। ১৫ জানুয়ারি বিকেল ৫টা ৩০ মিনিটে জাতীয় গণগ্রন্থাগার মিলনায়তনে দেখানো হবে অপর্ণার ‘সোনাটা’। ছবিতে শাবানা আজমি ও লিলেট দুবের সঙ্গে অভিনয় করেছেন অপর্ণাও। মারাঠি সাহিত্যিক মহেশ এলকুঞ্চওয়ারের নাটক অবলম্বনে নির্মিত এই ছবিতে উঠে এসেছে মাঝবয়সী তিন নারীর গল্প। সেদিনই এক সংবাদ সম্মেলনে অংশ নেবেন ৭২ বছর বয়সী অপর্ণা।